Työt kahden hän yksin suorittaa
Näki neitonen herkkä ja hehkuinen
 punaposkisen nuorukaisen.
 Toi poikanen neidolle sormuksen
 ja lempensä paulahan sai sen.
 Ja lemmen hedelmänä syntyi laps,
 niin terve ja kukkea pellavahaps.

 Mut miehessä puuta ei ollutkaan
 sitä hedelmätä hoivaten kantaa.
 Meni toisia tyttöjä narraamaan
 hän ympäri maailman rantaa.
 Nuor äiti nyt huokasi häpeissään –
 mut eipähän yltynyt itkemään!

 Hän herroille laittoi ruokalan
 ja vastukset tarmolla taittoi,
 ja lapsensa sorjan ja reippahan
 kuin muutkin hän kouluun laittoi.
 Työt kahden hän yksin suorittaa –
 oi, kunnia kunnolle antakaa!